
15.
Par nosacītās cenas apstiprināšanu nekustamajam īpašumam
Liepu ielā 2, Lauberē, Lauberes pag., Ogres nov.
            Ogres novada pašvaldības (turpmāk – Pašvaldība) dome 2026. gada 30. aprīlī pieņēma lēmumu “Par zemes vienības Liepu ielā 2, Lauberē, Lauberes pag., Ogres nov., atsavināšanas procesa uzsākšanu”, ar kuru atļauts uzsākt Pašvaldībai piederošā nekustamā īpašuma Liepu ielā 2, Lauberē, Lauberes pag., Ogres nov., kadastra numurs 7460 001 0093, sastāvā esošās zemes vienības, kadastra apzīmējums 7460 001 0302, platība 2289 m² (turpmāk – Zemes vienība), atsavināšanas procesu, pamatojoties uz atsavināšanas ierosinātājas [Vārds Uzvārds], personas kods [personas kods] (turpmāk – Iesniedzējs), iesniegumu.
Publiskas personas mantas atsavināšanas likuma (turpmāk - Atsavināšanas likums) 4. panta pirmā daļa noteic, ka atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai, bet minētā panta ceturtās daļas 3. punkts noteic, ka atsevišķos gadījumos publiskas personas nekustamā īpašuma atsavināšanu var ierosināt zemesgrāmatā ierakstītas ēkas (būves) īpašnieks vai visi kopīpašnieki, ja viņi vēlas nopirkt zemesgabalu, uz kura atrodas ēka (būve), vai zemesgabalu, uz kura atrodas ēka (būve), un zemes starpgabalu, kas piegul šai zemei.

Atsavināšanas likuma 44. panta ceturtajā daļā noteikts, ka publiskai personai piederošu zemesgabalu, uz kura atrodas citai personai (kopīpašniekiem) piederošas ēkas (būves), var pārdot tikai zemesgrāmatā ierakstītas ēkas (būves) īpašniekam (visiem kopīpašniekiem proporcionāli viņu kopīpašuma daļām).

Ņemot vērā, ka uz Zemes vienības atrodas būves, kas pieder Iesniedzējam, Pašvaldības īpašumā esošā Zemes vienība nav izmantojama Pašvaldību likumā noteikto funkciju nodrošināšanai, Zemes vienību ir iespējams atsavināt Iesniedzējam kā zemesgrāmatā ierakstītu būvju īpašniekam.
Atsavināšanas likuma 37. panta pirmās daļas 4. punkts noteic, ka pārdot publiskas personas mantu par brīvu cenu var, ja nekustamo īpašumu iegūst šā likuma 4. panta ceturtajā vai 4.1 daļā minētā persona. Šajā gadījumā pārdošanas cena ir vienāda ar nosacīto cenu (Atsavināšanas likuma 8. pants).
Atsavināšanas likuma 8. panta otrā daļa noteic, ka atsavināšanai paredzētā atvasinātas publiskas personas nekustamā īpašuma novērtēšanu organizē attiecīgās atvasinātās publiskās personas lēmējinstitūcijas noteiktajā kārtībā, minētā panta trešā daļa noteic, ka nekustamā īpašuma novērtēšanas komisijas sastāvu un mantas nosacīto cenu apstiprina institūcija (amatpersona), kura saskaņā ar šā panta pirmo un otro daļu organizē nekustamā īpašuma novērtēšanu, savukārt saskaņā ar minētā panta sesto un septīto daļu nosacīto cenu atbilstoši mantas vērtībai nosaka mantas novērtēšanas komisija, novērtēšanai pieaicinot vienu vai vairākus sertificētus vērtētājus.

Pamatojoties uz sabiedrības ar ierobežotu atbildību “EIROEKSPERTS”, reģistrācijas Nr. 40003650352, 2026. gada 19. maija novērtējumu Nr. L16172/ER/2026 Zemes vienības patiesā vērtība 2026. gada 12. maijā ir 6 300 EUR (seši tūkstoši trīs simti euro).

Pašvaldības mantas novērtēšanas un izsoles komisija 2026. gada 27. maijā noteica (protokols Nr. KO.14/74) Zemes vienības nosacīto cenu 6 300 EUR (seši tūkstoši trīs simti euro) apmērā.
Pamatojoties uz Pašvaldību likuma 10. panta pirmās daļas 16. punktu, 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 3. panta 2. punktu, Publiskas personas mantas atsavināšanas likuma 4. panta pirmo daļu, ceturtās daļas 3. punktu, 8. panta otro, trešo, sesto, septīto daļu, 37. panta pirmās daļas 4. punktu, 44. panta ceturto daļu, 44.1 panta pirmo daļu un ņemot vērā Ogres novada pašvaldības mantas novērtēšanas un izsoles komisijas 2026. gada 27. maija lēmumu “Par nosacītās cenas noteikšanu nekustamā īpašuma Liepu iela 2, Laubere, Lauberes pagasts, Ogres novads atsavināšanai” (protokols Nr. KO.14/74),
balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav, 

Ogres novada pašvaldības dome NOLEMJ:
1. Atļaut atsavināt Ogres novada pašvaldībai piederošo nekustamo īpašumu Liepu ielā 2, Lauberē, Lauberes pag., Ogres nov., kadastra numurs 7460 001 0093, kas sastāv no zemes vienības (kadastra apzīmējums 7460 001 0302) 2289 m² platībā (turpmāk – Nekustamais īpašums). 
2. Apstiprināt Nekustamā īpašuma nosacīto (brīvo) cenu 6 300 EUR (seši tūkstoši trīs simti euro).
3. Atsavināt Nekustamo īpašumu [Vārds Uzvāds], personas kods [personas kods], pārdodot to par nosacīto (brīvo) cenu.
4. Uzdot Ogres novada Lauberes pagasta pārvaldes vadītājam viena mēneša laikā no šī lēmuma pieņemšanas nosūtīt [Vārds Uzvāds], personas kods [personas kods], atsavināšanas paziņojumu, saskaņojot to ar Ogres novada pašvaldības Centrālo administrāciju.

5. Pilnvarot Ogres novada Lauberes pagasta pārvaldes vadītāju viena mēneša laikā no [Vārds Uzvāds], personas kods [personas kods], apliecinājuma par Nekustamā īpašuma pirkšanu saņemšanas noslēgt pirkuma līgumu, saskaņojot sagatavoto pirkuma līgumu ar Ogres novada pašvaldības Centrālo administrāciju.

6. Kontroli par lēmuma izpildi uzdot Ogres novada pašvaldības izpilddirektoram.
(Sēdes vadītāja,

domes priekšsēdētāja A. Kraujas paraksts)


